Diari Oficial de la Generalitat Valenciana


Sumari del DOGV 9356, del 07-06-2022 (2022/4852)

RESOLUCIÓ de 26 d'abril de 2022, del vicepresident segon i conseller d'Habitatge i Arquitectura Bioclimàtica, per la qual s'incorporen expressament els habitatges propietat de l'Entitat Valenciana d'Habitatge i Sòl al patrimoni públic d'habitatge de la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9356

Data del DOGV
:   07-06-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/4852


Data del document
:   26-04-2022

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Resolució

Correcció d'errades

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica

RESOLUCIÓ de 26 d'abril de 2022, del vicepresident segon i conseller d'Habitatge i Arquitectura Bioclimàtica, per la qual s'incorporen expressament els habitatges propietat de l'Entitat Valenciana d'Habitatge i Sòl al patrimoni públic d'habitatge de la Generalitat. [2022/4852]  
Vista la proposta formulada pel director general de l'Entitat Valenciana d'Habitatge i Sòl de 4 d'abril de 2022, en relació a la incorporació dels habitatges titularitat d'Evha al patrimoni públic d'habitatge de la Generalitat i sobre la base dels següents  
  
Antecedents  
I. L'habitatge públic promogut per l'extint Institut Valencià de l'Habitatge, SA, sempre ha tingut un marcat caràcter social, adequat a les circumstàncies socials i econòmiques existents en cada època. Així, mentre en els seus inicis, es va prioritzar la integració de determinats col·lectius amb major dificultat d'accés a l'habitatge, la forta crisi econòmica patida unida a la pandèmia ha transformat la realitat de la societat de la Comunitat Valenciana, i es fa necessari un nou enfocament de la política d'habitatge i, per tant, en l'activitat de l'Entitat Valenciana d'Habitatge i Sòl.  
II. La Llei 2/2017, de 3 de febrer, per la Funció Social de l'Habitatge de la Comunitat Valenciana, va reconéixer el dret subjectiu a l'accés a un habitatge digne i assequible. Així, tant des de la Vicepresidència Segona i Conselleria d'Habitatge i Arquitectura Bioclimàtica com des de l'Entitat Valenciana d'Habitatge i Sòl s'han anat fent importants esforços, no sols per a incrementar i mobilitzar el parc d'habitatges en lloguer, sinó per a enfocar la seua labor cap als col·lectius més desfavorits, d'una banda mitjançant la revisió de les rendes del lloguer, adequant-les a les seues circumstàncies actuals i d'altra banda, posant en funcionament el denominat Pla de lloguer assequible.  
  
III. En conseqüència, per Resolució de 16 de juny de 2017, de la Conselleria d'Habitatge, Obres Públiques i Vertebració del Territori, es van aprovar els criteris d'accés en règim d'arrendament als habitatges de protecció pública propietat de l'Entitat d'Infraestructures de la Generalitat, hui Entitat Valenciana d'Habitatge i Sòl.  
IV. D'altra banda, la Llei 21/2017, de 28 de desembre, de mesures fiscals, de gestió administrativa i financera, i d'organització de la Generalitat, en el seu article 52 que va modificar l'article 72 de la Llei 16/2003, de 17 de desembre, de mesures fiscals, de gestió administrativa i financera i d'organització de la Generalitat, va adscriure expressament a Evha la totalitat del patrimoni de promoció pública d'habitatge i sòl pertanyent a la Generalitat Valenciana, constituït pels habitatges, locals comercials, terrenys i altres edificacions complementàries pertanyents a aquest.  
V. I, finalment, el Decret 106/2021, de 6 d'agost, del Consell, del Registre d'Habitatge de la Comunitat Valenciana i del procediment d'adjudicació d'habitatges va regular el Registre d'Habitatge de la Comunitat Valenciana, la seua organització i funcionament, així com el procediment d'adjudicació ordinari dels habitatges protegits de promoció pública i dels habitatges del patrimoni públic d'habitatge de la Generalitat.  
VI. Considerant que Evha gestiona tant els habitatges de la seua propietat com els habitatges del patrimoni públic d'habitatge de la Generalitat, i a fi d'homogeneïtzar la gestió, i aconseguir una major eficàcia i eficiència, es fa necessari la incorporació expressa dels habitatges d'Evha al patrimoni públic d'habitatge de la Generalitat.  
  
Fonaments de dret  
I. El Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència Segona i Conselleria d'Habitatge i Arquitectura Bioclimàtica (DOGV 8671, 06.11.2019) desenvolupat per l'Ordre 2/2020 de 3 de febrer, de la Vicepresidència Segona i Conselleria d'Habitatge i Arquitectura Bioclimàtica.  
II. El Decret 49/2020, de 17 d'abril, del Consell, d'aprovació del Reglament orgànic i funcional de l'Entitat Valenciana d'Habitatge i Sòl quant a funcions, competència i règim jurídic dels béns propis i adscrits d'Evha.  
III. La Llei 21/2017, de 28 de desembre, de mesures fiscals, de gestió administrativa i financera, i d'organització de la Generalitat, en el seu article 52 que va modificar l'article 72 de la Llei 16/2003, de 17 de desembre, de mesures fiscals, de gestió administrativa i financera i d'organització de la Generalitat, que va adscriure expressament a Evha la totalitat del patrimoni de promoció pública d'habitatge i sòl pertanyent a la Generalitat Valenciana, constituït pels habitatges, locals comercials, terrenys i altres edificacions complementàries pertanyents a aquest.  
  
IV. La disposició addicional tercera de la Llei 14/2003, de 10 d'abril, de patrimoni de la Generalitat, segons redacció donada per la Llei 13/2016, de 29 de desembre, de mesures fiscals, de gestió administrativa i financera, i d'organització de la Generalitat.  
Vistos els preceptes legals esmentats i altres de general i pertinent aplicació, resolc:  
  
Primer  
Incorporar expressament tots els habitatges, garatges i trasters propietat d'Evha al patrimoni públic d'habitatge de la Generalitat, aplicant a aquests immobles el règim jurídic del patrimoni públic d'habitatge de la Generalitat per a la seua gestió i administració.  
En conseqüència, en la subscripció de nous contractes d'arrendament es farà constar expressament la seua condició de contracte administratiu especial per satisfer de manera directa o immediata la necessitat publica d'habitatge.  
  
Segon  
Declarar l'extinció de les llistes d'espera de sol·licitants vigents en cadascuna de les promocions, notificar aquesta circumstància als interessats així com l'obligatorietat de nova inscripció.  
  
Tercer  
Iniciar nous processos d'adjudicació de conformitat amb el que s'estableix en el Decret 106/2021, des de la data de publicació de la present resolució, respectant els requisits establits en les qualificacions de protecció de les promocions.  
  
Quart  
Prorrogar el Pla de lloguer assequible la data de finalització del qual estava fixada el juny de 2022, fins al 31 de desembre de 2022. No obstant això, a partir de la data de publicació de la present resolució, qualsevol adjudicatari podrà sol·licitar acollir-se a les bonificacions aplicables en la normativa reguladora del patrimoni públic d'habitatge de la Generalitat.  
  
Cinqué  
Deixar sense efecte la Resolució de 16 de juny de 2017, de la Conselleria d'Habitatge, Obres Públiques i Vertebració del Territori, per la qual s'aproven els criteris d'accés en règim d'arrendament als habitatges de protecció pública propietat de l'Entitat d'Infraestructures de la Generalitat de la Conselleria d'Habitatge, Obres Públiques i Vertebració del Territori.  
  
València, 26 d'abril de 2022.- El vicepresident segon i conseller d'Habitatge i Arquitectura Bioclimàtica: Héctor Illueca Ballester.